Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: 4/1997. (II. 28.) sz. rendelete által előírt szabályokat. Az önkormányzat az ajánlást elfogadta és ígéretet tett arra, hogy a
Paragraph Index: 254

(2) bekezdésében megállapított 30 napos határozathozatali határidőt. A határozathozatali kötelezettség teljesítésének késedelme sértette a jogállamiság és a jogbiztonság alkotmányos követelményét. A jogállam nélkülözhetetlen eleme a jogbiztonság, amely nem csupán az egyes normák egyértelműségét követeli meg, de az egyes jogintézmények működésének kiszámíthatóságát is. Ezért alapvetőek a jogbiztonság szempontjából az eljárási garanciák. A jogorvoslati határidő törvényben meghatározott mértékének túllépése sértette az Alkotmány 57. § (5) bekezdésében meghatározott jogorvoslati jogot is. Az állampolgári jogok országgyűlési biztosának általános helyettese megállapította, hogy a BRFK Igazgatásrendészeti Osztályának késedelme a jogorvoslati jog sérelmével összefüggésben, a jogállamiság nélkülözhetetlen elemét képező jogbiztonság követelményét is sértette. Tekintettel azonban arra, hogy a konkrét ügyben az elsőfokú hatóság az eljárási szabályok betartásával hozott döntést, és a panaszos a jogorvoslati kérelmében nem közölt olyan új tényeket, amelyek a másodfokú eljárásban figyelembe vehetők lettek volna, a hatóság késedelme miatt megállapítható jogsérelem inkább formai volt és nem tartalmi, ezért visszásságot megállapítani nem lehetett. Az állampolgári jogok országgyűlési biztosának általános helyettese ajánlást nem tett, de felhívta a budapesti rendőr-főkapitány figyelmét a hasonló jogsértések megelőzésére. OBH 7408/1997. Az eltűnés miatt folytatott államigazgatási eljárás során elkövetett mulasztások az eljárási jogszabályok sérelmével összefüggésben a jogállamiságot és annak lényegi elemét képező jogbiztonság [Alk. 2. § (1) bek.] követelményét a méltányos eljárás tekintetében is sértik, ezáltal alkotmányos jogokkal kapcsolatos visszásságot okoznak. A panaszos véleménye szerint az eltűnt fia felkutatása ügyében folytatott rendőrségi eljárás nem volt eléggé alapos. A panasz alapján az állampolgári jogok országgyűlési biztosának általános helyettese vizsgálatot rendelt el. A vizsgálat érdekében az eljáró rendőrkapitányságtól beszerezte az eltűnt személy felkutatásával kapcsolatos államigazgatási eljárás iratait. A panaszos fia az ELMÜ Rt. díjbeszedőjeként dolgozott. 1996. június 6-án napközben a körzetében dolgozott, de munka után édesanyja lakásába nem tért haza. Az eltűnt fiatalembernél személyi igazolvány nem volt, útlevéllel nem rendelkezett, eltűnése idején nagyobb mennyiségű pénz volt nála, amelyet a körzetében beszedett. A panaszos másnap bejelentést tett a BRFK XVI. kerületi Rendőrkapitányságon. Az eltűnés bejelentését követő napokban az ügy előadója — a körözés elrendelésén és az eltűnt személy édesanyjának ismételt meghallgatásán kívül — érdemi intézkedéseket nem tett az eltűnt személy felkutatása érdekében. Az elmaradt intézkedéseket csak a szakfelügyeletet és szakirányítást ellátó rendőri szervek utasítására pótolták vagy pontosították.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes